b"\n_START_ARTICLE_\nSykling under Sommer-OL 2008 \xe2\x80\x93 Fellesstart menn\n_START_SECTION_\nForurensing\n_START_PARAGRAPH_\nF\xc3\xb8r \xc3\xa5pningen av lekene var Den internasjonale olympiske komit\xc3\xa9 (IOK) opptatt av \xc3\xa5 tone ned faren ut\xc3\xb8verne m\xc3\xb8tte fra forurensning, men organisasjonskomiteen hadde planer for \xc3\xa5 endre p\xc3\xa5 utholdenhetskonkurransene dersom forurensningen var for h\xc3\xb8y. Idrettsut\xc3\xb8vere som deltar i disse konkurransene, kan forbruke 20 ganger mer oksygen enn en stillesittende person. Et h\xc3\xb8yere forurensningsniv\xc3\xa5 i luften kan dermed p\xc3\xa5virke ytelsen, skade eller irritere lungene, eller forverre respiratoriske forhold og for\xc3\xa5rsake for eksempel astma._NEWLINE_Uavhengige kilder viste at forurensningsniv\xc3\xa5ene var over grensen til det som anses trygt av Verdens helseorganisasjon (WHO) den 9. august. Likevel gikk sykkelkonkurransene som planlagt uten innvendinger fra ut\xc3\xb8verne. 53 av de 143 syklistene br\xc3\xb8t rittet, men dette er ikke uvanlig (over halvparten br\xc3\xb8t l\xc3\xb8pet under Sommer-OL 2004). F\xc3\xb8r rittet l\xc3\xb8ftet en rekke ryttere frem bekymringer omkring forholdene, s\xc3\xa6rlig varmen (26\xc2\xa0\xc2\xb0C) og luftfuktigheten (90\xc2\xa0%), som er mye h\xc3\xb8yere enn i Europa, der flertallet av UCI ProTour-l\xc3\xb8pene blir holdt. Forurensning derimot, var ikke mye omtalt som et problem, selv om tyske Stefan Schumacher, som hadde v\xc3\xa6rt ansett som en av favorittene i konkurransen, uttalte at forurensningen var en av grunnene til at han trakk seg.\n_START_SECTION_\nFavoritter\n_START_PARAGRAPH_\nBlant forh\xc3\xa5ndsfavorittene til rittet var blant annet hele den spanske kontingenten av ryttere. Laget omfattet to vinnere av en Grand Tour i Alberto Contador og Carlos Sastre, sammen Alejandro Valverde (regjerende spansk mester og vinner av Crit\xc3\xa9rium du Dauphin\xc3\xa9 Lib\xc3\xa9r\xc3\xa9 2008) og Samuel S\xc3\xa1nchez, som hadde vunnet tre etapper i Vuelta a Espa\xc3\xb1a 2007. De hadde ogs\xc3\xa5 vinneren av poengtr\xc3\xb8yen i Tour de France 2008 og tre ganger verdensmester \xc3\x93scar Freire med p\xc3\xa5 laget. Freire kunne fungere som hjelperyttermens Valverde ble sett p\xc3\xa5 som den sterkeste rytteren blant spanjolene. Andre medaljefavoritter var blant annet regjerende olympisk mester Paolo Bettini fra Italia, Tysklands Stefan Schumacher, og australske Cadel Evans, som hadde to andreplasser fra Tour de France (2007 og 2008). Det ble ogs\xc3\xa5 sagt at ut\xc3\xb8vere fra de generelt sterke lagene til Tyskland og Luxembourg ogs\xc3\xa5 kunne kjempe om seieren. P\xc3\xa5 det tyske laget var Schumacher som hadde mange veteraner fra Grand Tour som Jens Voigt til st\xc3\xb8tte, mens Luxembourg hadde Schleck-br\xc3\xb8drene Andy og Fr\xc3\xa4nk, sammen med Kim Kirchen. Alle tre hadde hatt ledertr\xc3\xb8yen i l\xc3\xb8pet av Tour de France 2008.\n_START_SECTION_\nL\xc3\xb8ypetras\xc3\xa9\n_START_PARAGRAPH_\nUrban Road Cycling Course (en av Beijings ni midlertidige arenaer) var 102,6\xc2\xa0km lang, og mennenes l\xc3\xb8p hadde en distanse p\xc3\xa5 245,4\xc2\xa0km, den lengste i den olympiske historien. Rittet begynte ved Yongdingmenporten, en rest av Beijings gamle bymur, som er en del av Chongwen-distriket i nordlige Beijing. Rittet ble avsluttet ved Juyongguan i Changping-distriket._NEWLINE_Rittet gikk gjennom totalt \xc3\xa5tte distrikter: Chongwen, Xuanwu, Dongcheng, Xicheng, Chaoyang, Haidian, Changping, og Yanqing. Landskaptras\xc3\xa9en ble beskrevet av The Guardian (UK) som \xc2\xabvisuelt overd\xc3\xa5dig\xc2\xbb, og rittet gikk forbi landemerkene Himmelens tempel, Folkets store hall, Den himmelske freds plass, Yonghetempelet og deler av Den kinesiske mur, som ble passert f\xc3\xb8r traseen gikk fra det urbane Beijing og ut til forstedene. Det passerte ogs\xc3\xa5 flere av OL-arenaene, som Beijings nasjonalstadion og Beijing nasjonale vannsportssenter._NEWLINE_Mennenes l\xc3\xb8ypetras\xc3\xa9 skilte seg fra kvinnenes hovedsakelig i at den var over dobbelt s\xc3\xa5 lang, og rytterne kj\xc3\xb8rte til sammen syv runder frem og tilbake mellom Badaling og Juyongguan. Den f\xc3\xb8rste delen av rittet fant sted i det sentrale Beijing, og ble syklet p\xc3\xa5 relativt flatt terreng. Etter omtrent 78,8\xc2\xa0km kom rytterne til Badaling-delen av Den kinesiske mur, og begynte sin f\xc3\xb8rste av syv runder p\xc3\xa5 23,8\xc2\xa0km. De siste 350 meterne av l\xc3\xb8pet ga rytterne en moderat bratt stigning, som var utformet for \xc3\xa5 sikre en spennende finale med flere brudd, noe som ogs\xc3\xa5 skjedde._NEWLINE_Grunnet sikkerhetsregler fastsatt av OL-arrang\xc3\xb8rene fikk ingen tilskuere lov til \xc3\xa5 st\xc3\xa5 i veikanten langs l\xc3\xb8ypen. Denne beslutningen var kontroversiell og flere fremtredende sykkelpersonligheter, deriblant UCI-president Pat McQuaid og rytterne Stuart O'Grady og Cadel Evans (begge fra Australia), var i mot avgj\xc3\xb8relsen. McQuaid og O'Grady sa begge at de f\xc3\xb8lte at frav\xc3\xa6ret av folk langs l\xc3\xb8ypen fratok rittet atmosf\xc3\xa6ren som er til stede ved andre sykkell\xc3\xb8p, og at arrang\xc3\xb8rene ikke tok hensyn til rytterne. \xc2\xabCycling Australia\xc2\xbb mente at sikkerhetsrestriksjonene burde endres til temporittet, men ble ikke h\xc3\xb8rt.\n_START_SECTION_\nRittet\n_START_PARAGRAPH_\nRittet begynte klokken 11:00 lokal tid (UTC+8), og i l\xc3\xb8pet av de f\xc3\xb8rste 3\xc2\xa0km hadde Horacio Gallardo (Bolivia) og Patricio Almonacid (Chile) dannet et tomannsbrudd. De fikk en maksimal avstand p\xc3\xa5 15 minutter, men ble aldri sett p\xc3\xa5 som en trussel, og ingen av dem fullf\xc3\xb8rte til slutt l\xc3\xb8pet. Ingen nasjoner var villige til \xc3\xa5 styre farten, og det ble dannet et 26-mannsbrudd etter rundt 60\xc2\xa0km. I bruddet satt blant annet Carlos Sastre (Spania), Kim Kirchen (Luxembourg), Jens Voigt (Tyskland), Roman Kreuziger (Tsjekkia) og Simon Gerrans (Australia). Kort tid etter kom syklistene til m\xc3\xa5lstreken for f\xc3\xb8rste gang, for \xc3\xa5 begynne p\xc3\xa5 den f\xc3\xb8rste av syv runder p\xc3\xa5 23,8\xc2\xa0km. Rett etter ble Gallardo frakj\xc3\xb8rt av Almonacid, f\xc3\xb8r den chilenske syklisten ble kj\xc3\xb8rt inn av 24-mannsbruddet etter \xc3\xa5 ha kj\xc3\xb8rt alene i front i \xc3\xa9n og en halv time._NEWLINE_Under ledelse av s\xc3\xa6rlig Sastre og Kreuziger, \xc3\xb8kte 24-mannsbruddet forspranget til over seks minutter da l\xc3\xb8pet var halvveis, og det italienske laget i hovedfeltet m\xc3\xa5tte \xc3\xb8ke hastigheten for \xc3\xa5 korte ned avstanden. Aljaksandr Kutsjynski (Hviterussland) og Ruslan Pidhornyj (Ukraina) gikk s\xc3\xa5 i et tomannsbrudd fra hovedbruddet, og hadde ett minutt og 40 sekunder ned til gruppen med Sastre, og to minutter og 45 sekunder ned til hovedfeltet da l\xc3\xb8pet kom inn i sine tre siste runder. Etter 60\xc2\xa0km ble Sastre-gruppen hentet inn, slik at bare Kutsjynski og Pidhornyj var i brudd. Ikke lenge etter, kort tid f\xc3\xb8r slutten av det femte runden, angrep Marcus Ljungqvist (Sverige), Rigoberto Ur\xc3\xa1n (Colombia) og Johan Vansummeren (Belgia), og hentet inn Kutsjynski og Pidhornyj._NEWLINE_Det neste angrepet kom fra Christian Pfannberger (\xc3\x98sterrike), som gikk fri fra hovedfeltet mot slutten av den sjette runden. Avstanden hans ned til hovedfeltet vokste aldri til mer enn ett minutt, men han l\xc3\xa5 i ledelsen langt ut i den syvende og siste runden, og ble hentet inn med 20\xc2\xa0km igjen. I de neste fem minuttene kom flere angrep, og til slutt var det f\xc3\xa6rre enn 20 ryttere igjen i frontgruppen, som omfattet Cadel Evans (Australia), Levi Leipheimer (USA), Santiago Botero (Colombia), og J\xc3\xa9r\xc3\xb4me Pineau (Frankrike), med Alejandro Valverde og Paolo Bettini like bak dem. Fem ryttere, Samuel S\xc3\xa1nchez (Spania), Michael Rogers (Australia), Davide Rebellin (Italia), Andy Schleck (Luxembourg), og Aleksandr Kolobnev (Russland) rykket fra gruppen som n\xc3\xa5 kun telte 13 ryttere grunnet gjentatte angrep fra Schleck. S\xc3\xa1nchez, Rebellin, og Schleck n\xc3\xa5dde toppen av Badaling med 12,7\xc2\xa0km igjen, 10 sekunder foran Rogers og Kolobnev, og 26 sekunder foran gruppen til Evans. Bettini, Valverde og Fabian Cancellara (Sveits) angrep fra den st\xc3\xb8rste gruppen, og sluttet seg til Evans' gruppe p\xc3\xa5 toppen av bakken._NEWLINE_Med 5\xc2\xa0km igjen av rittet, angrep Cancellara fra Evans' gruppe og hentet Kolobnev og Rogers. De tre av dem lykkes i \xc3\xa5 hente igjen gapet til de i front med ca \xc3\xa9n km igjen til m\xc3\xa5l, og til slutt var det seks ryttere igjen til sluttspurten. S\xc3\xa1nchez vant gull, Rebellin s\xc3\xb8lv og Cancellara bronse.\n_START_SECTION_\nDopingsak\n_START_PARAGRAPH_\nI april 2009 annonserte IOK at seks ut\xc3\xb8vere hadde testet positivt under Sommer-OL 2008, uten \xc3\xa5 nevne navn eller sport. Senere dukket det opp rykter om at det dreide seg om to syklister, \xc3\xa9n av dem en medaljevinner. Den italienske olympiske komit\xc3\xa9 (CONI) bekreftet at en mannlig italiensk syklist hadde testet positivt for Continuous erythropoietin receptor activator (CERA) under mennenes fellesstart, uten \xc3\xa5 g\xc3\xa5 ut med navn. Dagen etter, den 29. april 2009 bekreftet komiteen at Rebellin var den dopingtatte ut\xc3\xb8veren, og agenten hans sendte dermed en foresp\xc3\xb8rsel om analyse av B-pr\xc3\xb8ven. Den 8. juli 2009 ble det bekreftet at Rebellin, sammen med Stefan Schumacher, hadde testet positivt p\xc3\xa5 doping. Schumacher var allerede utestengt etter \xc3\xa5 ha testet positivt i Tour de France 2008, og Rebellin ble senere fratatt sin medalje av UCI og IOC. Den 27. november leverte Rebellin tilbake sin s\xc3\xb8lvmedalje til CONI. Per deres og UCIs anmodning, samt UCIs forskrifter, ble Cancellara og Kolobnev flyttet opp til andre- og tredjeplass p\xc3\xa5 de offisielle resultatlistene, men fikk ikke i utgangspunktet nye medaljer. Den 18. desember 2010 mottok Cancellara s\xc3\xb8lvmedaljen som var gitt til Rebellin, i en seremoni i hjembyen Ittigen i Sveits. Medaljen som opprinnelig ble gitt til Cancellara, gikk i sin tur videre til Kolobnev._NEWLINE_Rebellin anket avgj\xc3\xb8relsen om at han ble fratatt s\xc3\xb8lvmedaljen, inn til Den internasjonale voldgiftsretten for sport (CAS), men i juli 2010 ble anken avvist."